Die baas van alle plase!Die Mercedes-AMG G63. Foto: Verskaf Elke nou en dan kom daar ŉ motor oor ŉ joernalis se pad – wat sy of haar hele wêreld onderstebo draai. Ek het ŉ hele wyle terug ŉ week met een van die mees asemrowende voertuie ooit deurgebring. Nee, dit was nie ŉ supermotor nie – al het hy meer krag as van hulle. Dit was ŉ matswart vierwielaangedrewe V8-turbomonster in die vorm van die Mercedes-AMG G63 4Matic. Ons praat hier van ŉ reusagtige 2,5 ton-voertuig wat van 0–100 km/h kan versnel in 4,5 sekondes. Hy word uit die blokke geskiet deur ŉ asemrowende 4.0-dubbelturbo-V8 wat ŉ barbaarse 430 kW en 850 Nm bied. Kyk, ek sal byvoeg … die G63 is die swaarste voertuig op brandstof wat ek al óóit getoets het. Ek het in ŉ stadium 43 ℓ/100 km gesien – maar ek het soos ŉ totale nar gery … mens kan dit verwag. Die Mercedes-AMG G63. Foto: Verskaf Ek sien op papier sê hulle die G63 is beperk tot 220 km/h. Waarskynlik omdat hy soos ŉ baksteen gevorm is, en nog ŉ soliede agteras het. Ek kan vir jou sê: Hy gee vir mens op 235 km/h ŉ winterbandewaarskuwing – wat mens afsit, want ons het nie winterbande in Suid-Afrika nie – en dan op ŉ katastrofiese 254 km/h is die pad op. Dan roep jy daai kolossale remskywe om die hele spul tot stilstand te bring. Ek is gek na die ontwerp. Dit is ŉ moderne weergawe van ŉ stokou ontwerp. Dink aan hoe lank die Land Rover Defender aangehang het – selfde storie. As jy die deur oopmaak, kom jy dadelik agter dié wa is van ŉ industriële gehalte. Alles is swaar en styf. Die Mercedes-AMG G63. Foto: Verskaf Die deur spring oop as jy die knippie druk, en jy moet hom hard toeklap, anders maak hy nie toe nie. Dis waarskynlik die dik deurrubbers om te verhoed dat hy nat word binne as jy deur diep water ry. Die binneruim is ietwat van ŉ verrassing. Dit is pure Mercedes-AMG. Superluuks, maar ietwat belemmer deur die vorm van die bakwerk wat die ontwerper se vryheid ingeperk het, so die ergonomie is nie puik nie, maar dit bly fantasties. Dit bring my by die G63 se beste en waarskynlik sy mees nuttelose punt. Dit is ŉ ware 4×4, vol vet met laestrek en DRIE ewenaarslotte, agter, middel en voor. Dis alles fantasties, ja, maar die G63 loop op enorme dog pragtige 22”-wiele met hoëverrigtingbande – nie ŉ 4×4 se eerste keuse nie. Maar op die ou einde maak dit nie saak nie. Die Mercedes-AMG G63. Foto: Verskaf Die G63 is bitter duur. Dit is maar vir ŉ bitter klein aantal mense beskore – en hulle het elke ryding waaraan mens kan dink, so hulle sal waarskynlik nooit met die G63 gaan 4×4 nie. Ek lieg – hulle gaan speel gereeld in die woestyn in Doebai. ŉ Toyota Corolla moet sin maak. Dit moet prakties, ekonomies, ergonomies en en en wees. ŉ Mercedes-AMG G63 hoef nie. Dit is ŉ groot, vet middelvinger vir almal en alles. Min kan dit bekostig, maar dis fantasties. Die geraas wat by daai vier uitlaatpype langs die kant uitkom, kan die dood laat herrys. Die kar is heeltemal sinneloos, en ek is heeltemal versot en verlore verlief op hom. Die reeks lyk só: Die reeks word deur ŉ 2 jaar/onbeperkte km-waarborg en 5 jaar/100 000 km- omvattende instandhoudingsplan gedek. Die G63 het regtigwaar geen direkte mededingers nie – maar hier is soortgelyke bobaas-4×4’s in hul segmente. 9-dienste- diensplan 3 jaar/90 000 km-diensplan diensplan opsioneel